***Témy dizertačných prác pre prijímacie konanie na doktorandské štúdium na akademický rok 2023/2024 :***

***Študijný odbor : sociálna práca***

***Študijný program : sociálna politika***

**prof. PhDr. Mgr. Jana Levická, PhD.**

**1. Prežívajú obyvatelia SR environmentálny stres alebo environmentálny žiaľ ?**

***Anotácia :***

Zhoršujúce sa životné prostredie má okrem rôznych ekonomických aspektov aj závažné psychosociálne dopady, medzi ktoré zaraďujeme aj environmentálny stres a environmentálny žiaľ. Tieto aspekty environmentálnej krízy sa stali predmetom výskumu v sociálnych vedách najmä v ostatných 10 rokov. Zistenia zahraničných vedcov poukazujú na to, že ich výskyt je najmä v populácii mládeže. V slovenskom prostredí je tejto problematike venovaná minimálna pozornosť. Dizertačná práca sa v teoretickej rovine zameria na širšie spracovanie súčasných poznatkov o danej problematike. V empirickej časti práce bude realizovaný kvantitatívno-kvalitatívny výskum, ktorého hlavným cieľom bude zistiť, či sa tieto dva psychosociálne javy vyskytujú aj v slovenskom prostredí.

Téma PhD. práce bude riešená ako súčasť výskumného projektu APVV.

Forma štúdia: **denná/externá – podľa preferencií uchádzača**

**2. Hľadanie prvkov reformnej paradigmy sociálnej práce v slovenskom prostredí.**

***Anotácia :***

V súčasnej pregraduálnej príprave sociálnych pracovníkov dominuje orientácia na poradenskú, eventuálne terapeutickú paradigmu. Obe tieto paradigmy spájajú autorov, ktorých vedecko-publikačné zameranie je koncentrované do individuálnej sociálnej práce. Dôsledkom tejto situácie je minimálna úroveň rozvoja skupinovej a komunitnej sociálnej práce, čo je ale v rozpore s aktuálnym smerovaním sociálnej práce v jej praktickej rovine. Hlavným cieľom dizertačnej práce bude vytvoriť teoreticko-empirický obraz o uplatňovaní sa reformnej paradigmy v slovenskom prostredí. Výskumná časť dizertačnej práce bude koncipovaná ako mix dizajn.

Téma PhD. práce bude riešená ako súčasť výskumného projektu APVV.

Forma štúdia: **denná/externá – podľa preferencií uchádzača**

**doc. ThDr. Juraj Sedláček, PhD., DiS.**

**1. Muž v rodine a jeho výchovná a formačná platforma u mladých mužov v období adolescencie**

***Anotácia :***

Na základe informácii zo štatistického úradu, až polovica dnešných detí na Slovensku nežije v úplných rodinách a manželstvách. Pribudli rodiny s jedným rodičom, alebo rodiny, kde sa na mieste otca opakovane striedajú otčimovia. V najzraniteľnejšom období života syna, v adolescencii môže formálnu i symbolickú úlohu chýbajúceho otca prevziať iný muž. Tento je nielen výchovnou a formačnou platformou, ale aj cestou posttraumatického rastu u mladých chlapcov v období adolescencie. Po teoretickom zhodnotení sociálnej úlohy rodiny, rizík, rozpadu a javov, ktoré sa dejú, keď to syn-adolescent zažíva. V empirickej časti bude zachytená aktuálna situácia, dynamiky a väzby v kvalitatívno-kvantitatívnej skúmanej vzorke, hľadanie ktoré osoby mužského pohlavia boli v prípade nefunkčného alebo neprítomného otca významné, a ktoré otca nahrádzali či dopĺňali. Tiež monitoring väzieb posttraumatického rastu.

Forma štúdia: **denná - podľa preferencií uchádzača**

**2. Súčasná spoločenská kríza v kontexte sociálnej práce: východiská, riešenia a príklady dobrej praxe**

***Anotácia :***

Stále prítomné a množiace sa neistoty sa v prípade zraniteľných a marginalizovaných sociálnych skupín ešte viac znásobujú a reťazia; nič z ťažkostí sa neodčítava, ale všetko sa sčítava, ba znásobuje. Práca bude porovnávať zmenenú situáciu s obdobím pred ich príchodom, a analyzovať platformy, v ktorých je nová, nepoznaná a v istom zmysle aj bezprecedentná pre ľudí našej krajiny i tých, ktorí v nej našli druhý domov. Osobitný zreteľ bude brať na najzraniteľnejších - mladé rodiny, chronicky chorých, seniorov a ľudí odkázaných na starostlivosť a pomoc druhých. V zrkadlení Engelovho bio-psycho-sociálneho modelu poukáže na potreby týchto ľudí, neistoty, straty osobného bezpečia, zníženú kvalitu života, narastajúci ageizmus, a poukáže na globálne i lokálne možnosti riešenia.

Forma štúdia: **externá - podľa preferencií uchádzača**

**doc. PhDr. Peter Slovák, PhD.**

**1. Implementácia metód sociálnej práce v dimenzii starostlivosti o duševné zdravie**

***Anotácia :***

Spoločensko-politická, ekonomická či energetická kríza, sa prejavuje v zhoršení duševného zdravia a kvality života človeka. Preto sa čoraz viac javí ako nevyhnutná psychosociálna podpora jednotlivca.

Sociálna práca často využíva kombináciu viacerých metód, techník a stratégií, ktoré majú za cieľ psychosomaticky a sociálne stabilizovať klienta. Metódy sociálnej práce významne pomáhajú kvalitatívnemu rozvoju psychosociálnej starostlivosti o človeka a jeho duševného zdravia.

Dizertačná práca v teoretickej časti analyzuje rozmer sociálnej intervencie z pohľadu aplikácie postupov a techník sociálnej práce v kontexte starostlivosti o duševné zdravie klienta sociálnej práce. Zameriava sa na možnosti využitia metód sociálnej práce v kontexte psychosociálnej podpory a sprevádzania klienta.

V rámci realizácie výskumného projektu dizertačná práca ponúka inováciu pohľadu na využitie zaužívaných prístupov a postupov pomoci klientom sociálnej práce. Praktická časť obsahuje realizáciu kvalitatívneho výskumu v podmienkach zariadenia sociálnych služieb. Ponúka rozmer aktívneho pozorovania uplatnenia vybraných metód pre stabilizáciu a rozvoj psychického zdravia.

Forma štúdia: **denná - podľa preferencií uchádzača**

**2. Eliminácia negatívnych javov využívania informačných a komunikačných technológií u vybraných klientskych skupín v optike sociálnej práce.**

***Anotácia :***

Informačné a komunikačné technológie (ďalej „IKT“) sa stali významnou súčasťou života spoločnosti. Zmenili spôsob výmeny informácií, sociálnej interakcie a komunikácie. Teoretická časť dizertačnej práce si všíma razantný rozvoj moderných technológií a online prostredia, ktoré však prináša aj negatívne sociálnopsychologické javy, závislosť a ohrozenie duševného zdravia. Medzi rizikové klientske skupiny patria deti, dospievajúci a seniori.

Aplikačná prax naznačuje, že negatívny vplyv informačných a komunikačných technológií (internetová závislosť, šikanovanie, hanlivé prejavy a netolerancia, nepravdivé podvodné správy a konšpirácie, komunikácia s neznámymi ľuďmi cez internet, sexting, kybergrooming a iné) na psychosociálnu rovnováhu nie je zanedbateľný. Intervencia sociálnej práce v tomto smere je v tejto oblasti nedostatočná. Žiadala by sa vyššia miera implementácie disponibilných metód sociálnej práce v procese prevencie a podpory pozitívnej sociálnej interakcie.

Cieľom dizertačnej práce je detegovať relevanciu pôsobenia informačných a komunikačných technológií (IKT) u vybraných klientskych skupín (deťmi, mládežou a seniormi) sociálnej práce, a nájsť disponibilné metódy na elimináciu negatívnych dopadov ich vplyvu.

Kvalitatívnym výskumom sa uskutoční analýza správania jedincov vybraných klientskych skupín determinované modernými technológiami, ktoré bude relevantným podkladom pre nastavenie intervenčných postupov sociálnej práce.

Forma štúdia: **externá - podľa preferencií uchádzača**